קתרינה מוליטור

קתרינה מוליטור (בגרמנית: Katharina Molitor; נולדה ב-8 בנובמבר 1983) היא אתלטית ושחקנית כדורעף גרמנייה, אלופת העולם (בייג'ינג 2015) בהטלת כידון.

ביוגרפיה
מוליטור נולדה בבדבורג שבמדינת נורדריין-וסטפאליה במערב גרמניה.

קריירה באתלטיקה
מוליטור הצטיינה כנערה בענפי האתלטיקה, בפרט בקרב שבע ובהטלת כידון. ב-2005 סיימה שנייה באליפות אירופה עד גיל 23 בהטלת כידון בתוצאה של 57.01 מטר. באוניברסיאדת בנגקוק (2007) סיימה שישית בתוצאה של 58.19 מטר. ב-2008 סיימה שנייה בתחרות גביע החורף בתוצאה של 58.26 מטר ובהמשך השנה שיפרה את שיאה האישי ל-61.74 מטר. באולימפיאדת בייג'ינג סיימה במקום השמיני בגמר בתוצאה של 59.64 מטר. ב-2010 זכתה באליפות גרמניה בהטלת כידון בתוצאה של 64.27 מטר ובאליפות אירופה באתלטיקה 2010 סיימה במקום הרביעי בתוצאה של 63.81 מטר. באליפות העולם באתלטיקה 2011 סיימה חמישית בתוצאה של 64.32 מטר ובאליפות אירופה באתלטיקה 2012 סיימה חמישית בתוצאה של 60.99 מטר. באולימפיאדת לונדון (2012) סיימה שישית בתוצאה של 62.89 מטר, באליפות העולם באתלטיקה 2013 לא העפילה לגמר לאחר שסיימה במקום ה-13 במוקדמות.

ב-2015 זכתה בפעם השנייה באליפות גרמניה ובמדליית זהב באליפות העולם באתלטיקה לאחר שקבעה שיא אישי של 67.69 מטר. באליפות אירופה באתלטיקה 2016 סיימה במקום הרביעי בתוצאה של 63.20 מטר. היא לא נבחרה למשלחת גרמניה לאולימפיאדת ריו דה ז'ניירו לאחר ששלוש מטילות כידון אחרות הועדפו עלייה עם תוצאות טובות יותר במהלך העונה. באליפות העולם באתלטיקה 2017 סיימה במקום השביעי בתוצאה של 63.75 מטר. באליפות אירופה באתלטיקה 2018 לא העפילה לשלב הגמר.

קריירת כדורעף
מוליטור החלה לשחק כדורעף בגיל 13 במועדון מקומי בבדבורג. שנה לאחר מכן עבר למועדון OVV וב-2006 למועדון באיירן 04 לברקוזן. היא זכתה עם לברקוזן שלוש פעמים באליפות הליגה השנייה ושיחקה שתי עונות בליגה הראשונה.

קישורים חיצוניים

 

מטילות כידון גרמניות
אתלטיות באולימפיאדת בייג'ינג (2008)
אתלטיות באולימפיאדת לונדון (2012)
אלופות עולם באתלטיקה
שחקניות כדורעף גרמניות
גרמניות שנולדו ב-1983
גרמנים שנולדו ב-1983